Purtătorul de cuvânt al BOR, după postarea controversată a deputatului USR Iulian Bulai: ”Declarații al căror grad de penibilitate este întrecut doar de acela al obrăzniciei provenite din incultură”

Purtătorul de cuvânt al Bisericii Ortodoxe Române, Vasile Bănescu, reacționează după postarea halucinantă a deputatului USR Iulian Bulai despre nașterea lui Iisus Hristos.

"Patriarhia Română nu comentează declarații al căror grad de penibilitate este întrecut doar de acela al obrăzniciei provenite din incultura și ideologizarea dezonorante ale celor care le fac. A profera o blasfemie în preajma sărbătorii Crăciunului într-o țară eminamente creștină spune totul despre autorul ei", a transmis părintele Vasile Bănescu, potrivit Antena3.

Iulian Bulai a scris pe Facebook că Iisus, a cărui naştere este sărbătorită de Crăciun, provine "dintr-o familie foarte ciudată", "cu o mamă surogat şi un tată care acceptă paternitatea fără să fi contribuit la ea". Bulai compară comunitatea de acum 2000 de ani din Betleem cu comunităţile "eşuate" din România de astăzi. (Detalii AICI)